Културна стратегия за периода 2026 г. – 2035 г.


Приложение 2 

Културна екосистема на община Царево

1. Културни оператори
Исторически музей Царево
Историческият музей в град Царево отваря врати на 06.12.2012г. Мисията на културната институция е да опазва и популяризира наследството на Крайморска Странджа. Своята дейност музеят развива на територията на 13 населени места в общината. Фондовете му съхраняват ценни археологически артефакти и експонати свързани с обредите и традициите на местното население и на прокудените през 1913г. българи от Одринска Тракия. Културната институция разполага с три етажа експозиционна площ - зала „Археология“, зала „Етнография“ и зала „Галерия“. Сградата отговаря на съвременните изисквания, позволяващи достъп за хора с увреждания. От създаването си музеят е домакин на гостуващи експозиции и изложби. Той е един от 100-те национални обекти в България - № 8б и обект на национално движение  „Обичам България“.
Уеб сайт: https://museumtsarevo.com/
Посетителски информационен център „Пътят на нестинарството“
На 03.06.2014г. община Царево откри посетителски информационен център „Пътят на  нестинарството“ в с. Българи. В него ритуалът е представен с  фотоизложба на обреда от 60-те години на миналия век, автентични облекла и  прожекция на първия български документален 3D филм „Стъпки в огъня“.
Читалища
1. Народно читалище „Георги Кондолов 1914“ – гр. Царево
Основни дейности: клуб „Приятели на книгата“, творческа работилничка „Хоби“, клуб „Обичай родния край“, ансамбъл „Царево“, оркестър, любителски театър, женски народен хор, мъжка битова група, женски и мъжки танцов състав, детска вокална група „Усмивки“, коледарска и лазарска група.
Основни събития: МФФ „Странджа моя, люлчина“, Нестинарски празник в с. Българи (съорганизатор), великденски, коледни и национални тържества, срещи с автори, театрални постановки, фолклорни концерти, международни гостувания, разнообразни библиотечни инициативи.
База: около 540 кв.м, сграден фонд в отлично състояние, основен ремонт през 2018 г.​
2. Народно читалище „Христо Ботев 1925“ – гр. Ахтопол
Основни дейности: детска формация за модерни танци, клуб „Художествено слово“, детска театрална трупа, женска фолклорна група.
3. Народно читалище „Искра 1952“ – с. Лозенец
Основни дейности: група за народни танци, детски танцов състав, група за автентичен фолклор, творческа работилница (мартеници, украси, изложби); подкрепа за фестивали като „Арт и Крафт Фест“, „Морски изгреви“, музикални и джаз формати.​
База: безвъзмездно ползване на етаж от сграда – библиотека, кабинет, зала.
4. Народно читалище „Екзарх Антим I – 1928“ – с. Бродилово
Основни дейности: женска фолклорна група, кукерска група, коледарска и лазарска група; партньорства по проекти за местна кулинария и традиции („Вкус на Странджа“), фолклорен фестивал Есекийска плетеница.
База: общинска двуетажна сграда (ок. 396 кв.м) с двор 535 кв.м, много добра материално-техническа база, предоставена за безвъзмездно ползване.​
5. Народно читалище „Васил Левски 1925“ – с. Кости
Основни дейности: група за автентичен фолклор (вкл. силна гайдарска традиция), кукери и коледари, участие в „Странджанска гайдуница“, ключов носител на нематериално културно наследство (нестинарство, обичаи, фолклор).​
База: собствена сграда около 660 кв.м, киносалон с балкон, читалня, концертна зала ~150 места.
6. Народно читалище „Варвара 2019“ – с. Варвара
Ново читалище, активиращо местната общност и подкрепящо събития като фестивала на хвърчилата и други летни инициативи.​
7. Народно читалище „Синева 2020“ – с. Синеморец
Основни дейности: фестивал на смокината, образователни инициативи („правила за движение за ученици“), литературни четения, проект „Зелен Синеморец“. Залага на иновативен формат с акцент върху екологична култура и устойчив туризъм.​
8. Народно читалище „Резвая 2024“ – с. Резово
Новосъздаден културен институт на най-южната морска граница с потенциал за трансгранични културни инициативи; към момента с ограничена информация в регистрите.​




2. Културна инфраструктура
	№
	Пространства за провеждане на културни събития
	Населено място

	1
	Площад „Проф. д-р Стефан Данаилов“ /централен/
	гр. Царево

	2
	Открита Морска сцена
	гр. Царево

	3
	Летен Кинобар - открито
	гр. Царево

	4
	Залите в читалищата
	гр. Царево, гр. Ахтопол, 
с. Бродилово

	5
	Зала „Галерия“, ет. 3 в Общински исторически музей
	гр. Царево

	6
	Пространството пред музейната експозиция 
на открито кораб „Горянин“ 
	гр. Царево, Морска градина

	7
	Пространството пред арт инсталацията „Корабът-фонтан“
	гр. Царево, централен площад

	8
	 Парк "X challenge Park"
	гр. Царево

	9
	  Централен площад
	гр. Ахтопол

	10
	Открита сцена на Крайбрежен парк с. Лозенец
	с. Лозенец

	11
	Открита сцена на Централен площад с. Лозенец
	с. Лозенец

	12
	Открита сцена 
	с. Синеморец

	13
	Площадни пространства по малките населени места 
	с. Варвара, с. Резово, с. Бродилово, с. Кости, с. Българи, с. Изгрев, 
с. Кондолово, с. Велика, с. Фазаново



3. Културно наследство
Нематериално културно наследство
Нестинарството – елемент, вписан в Представителния списък на ЮНЕСКО с нематериално културно наследство на човечеството.
В края на септември 2009 година, по време на 4-та редовна сесия на Междуправителствения комитет на ЮНЕСКО за опазване на нематериалното културно наследство в Абу Даби, Обединени Арабски Емирства, е обявено вписването на обичая Нестинарство в Представителния списък на ЮНЕСКО с нематериално културно наследство на човечеството.
Нестинарството е съхранено в автентичния му вид единствено в с.Българи. Хората ревниво пазят обичая, превърнал се във важен белег за идентичност. Нестинарството е самоорганизирано религиозно общество, което следва целогодишен, сложен и тежък обреден календар, който много се различава от този на другите ортодоксални християни. Ритуалът се свързва с почитта към светците Константин и Елена. Кулминация е на 3 и 4 юни, когато се играе върху огън и се отправят молитви за здраве и благоденствие. Нестинар не означава крачещ в жаравата мъж или жена с икона в ръце, а има много по-дълбок смисъл, основан на цялата обредност, на нейните древни корени и тайни. Нестинарството е своеобразен начин на живот, начин на поведение, философия.
Ключови обекти на материалното културното наследство
„Късноантична и средновековна крепост" - гр. Ахтопол
Град Ахтопол има най-богата антична и средновековна история от селищата в Царевска община. На неговата територия се откриват следи от селище обитавано още през бронзовата и ранножелязната епоха. Има културни напластявания от VІ-І в.пр.Хр. Намерените в Ахтопол два надписа на старогръцки език, говорят ясно за значението на града през V-ІV в.пр.Хр. Те показват, че към края на V в.пр.Хр. на това място е съществувала атинска колония. Античният град, с удобно пристанище, има интензивен живот  и през късноримския период. В края на V - началото на VIв. Ахтопол е укрепен с мощна крепостна стена. Изграждането й се свързва с Великото преселение на народите. Общата заградена площ е около 5 дка. и съвпада с голяма част от съвременния град. Крепостната стена на места е с дебелина от 2 до 3,30м., заедно с допълнителното укрепление. По всяка вероятност стената е била висока от 8 до 10 м., а главната порта се е намирала на  югозападната страна. 
През Средновековието са достроени две огледални на външните вътрешни кули, като по този начин е бил оформен окончателно архитектурният облик на порталния проход. Интересно е да се отбележи, че най-близките аналогии на така изградената порта на Ахтопол се откриват в ранносредновековните български градове Плиска, Преслав и Дръстър, което е свидетелство за голямото значение на Ахтопол в очите на владетелите на Първо българско царство.Обектът е археологическа недвижима културна ценност с национално значение.
„Укрепен владетелски дом“ - с.Синеморец
Разположен е на естествено възвишение до устието на река Велека. Този обект представлява тракийски владетелски дом, защитен с оградна стена и кула. Откритите археологически материали – гръцка и тракийска керамика, монети и пр. показват, че той е обитаван през късноелинистическата епоха –ІІ в.пр.Хр. Предполага се, че тук е живял, заедно със семейството си, местен тракийски владетел, който е контролирал добива и търговията на рудата в Странджа. Без да бъде сериозно разрушаван домът е просъществувал до началото на І в.пр.Хр., когато до външната стена на кулата, е заровено откритото през 2012 г. монетно съкровище от 199 сребърни тетрадрахми.
По–късно, през османския период (ХVІІІ-ХІХ в.), върху останките му е построена сграда. В непосредствена близост, през 2006г., е проучен един от най-богатите гробове в Европа от IIIв.пр. Хр.,с над 180 златни и 30 сребърни украси. Владетелският дом в с. Синеморец е археологическа недвижима културна ценност с национално значение.
„Укрепен владетелски дом“- с.Бродилово
Разположен е на естествено укрепено място, над долината на река Велека. Обитаван е през II – I в. пр. Хр. от местен парадинаст. Домът е унищожен  от пожар, вероятно по времето на войните между Рим и Митридат VI, които се водят в тази част на Балканите. По това време се сформира и едно от най-мощните тракийски царства – това на астите, чиято история без съмнение е свързана с археологическия обект. Огромното количество стенни мазилки, които са се срутили в помещенията, са ги консервирали в продължение на 2200г. По запазеност този обект може да се окачестви като своеобразен тракийски  Помпей, погребан не под вулканичната пепел, а под опожарени и рухнали стени. Обектът е археологическа недвижима културна ценност с национално значение.
Църква „Св. Успение Богородично” – гр. Царево
Намира се в кв. „Василико“, гр. Царево. Храмът е построен към 1810г. на високия бряг на залива,  на мястото на по-стара цъква. За това свидетелстват запазени икони, рисувани от Йоан Зограф от Ахтопол, в годините от 1797 до 1805г. В сегашния си вид църквата датира от 1895г. Тя оцелява след големия пожар във Василико в края на XIXв. Църквата е трикорабна псевдобазилика с една абсида. Изградена е от камък. Източно от храма „Св.Успение Богородично“ е разкрита голяма постройка, която вероятно е била на два етажа. Постройката се датира в XVI-XVIIв. Съдейки по откритите в нея материали може да се счита, че тази сграда има военен характер. Предполага се, че в нея се е помещавал и митническият пункт на Василико, където са се приемали стоките от други пристанища на Османската империя, дошли дотук по море.
Църква „Св. Възнесение Господне”– гр. Ахтопол
Църквата е изградена в източния край на града, със средства на богатите гръцки родове живели в Ахтопол – Герасимос и Водоцидис. Тя е еднокорабна, едноабсидна, с размери 17 х 7м. и височина 2.30м.  Пространството е било  разделено на две – мъжка част до олтара и женска част в дъното на храма, отделена с преграда. Осветлението е ставало през пет отвора в тавана. Не се знае точната дата на изграждането на църквата. В абсидата е запазен надпис: „Небесният свод над тебе бе направен…в година 1796 17 ноември. Изписана бе настоящата (стенопис) чрез спомоществуванието на ..Ма Вари..(?)..и чрез иждиванието на преблагочестивите христяни в Ахтопол“.
Датата най-вероятно говори за изписването на самите стенописи, а не за изграждането на храма. Стенописите са дело на  ахтополските майстори – Манол и Георги Зограф. Първият български свещеник, който служи в църквата е поп Стамат Райков – революционер и просветител /1915-1935г./. Храмът оцелява след големия пожар в Ахтопол през 1918г. През 1980г. храмът е реставриран.
Църква "Св. Пантелеймон" - с. Бродилово
Изградена е около 1910г. от майстор Яни – дюлгерин и резбар. Сградата е иззидана от камък - трикорабна псевдобазилика, с външен притвор и дървена камбанария. Иконостасът е изработен през 1911 г., шедьовър, богато украсен с ажурна плитка резба. Храмът е осветен и открит през 1911г. През 1913 г., в постройка зад църквата е основано първото българско училище в селото. Местните хора разказват, че в двора на църквата е погребан попът от дружината на Вълчан воевода. През 2011г.  храмът е реставриран  и днес показва прекрасни образци на икони и църковна утвар.
Църква „Св. Св. Кирил и Методий” – с. Кости
Църквата е една от най-големите в Странджа планина. Тя е трикорабна, триабсидна псевдобазилика, с открит притвор. Над южната част на притвора се издига дървената й камбанария. Колоните, които разделят централния от страничните кораби са дървени, а капителите са с йонийски волуги. Сградата е издигната преди края на XIXв. Построена е от майстор Яни, с дарения на местното гръцко население. Първоначално се е казвала „Св. Св. Константин и Елена“. Разрушена е по време на Илинденско-Преображенското въстание (1903г.), а през 1909г. отново е построена и осветена. Иконостасът е резбован през 1908г. от един от последните резбари на Странджа – Пандил. Иконите са дело на Коста Поликсоиду. Две от тях, на Св. Георги, са рисувани през 1883 и 1901г., а 10 от царските след 1903г. Богатата иконна сбирка съхранява икони от XVIIв. Гърците не са се радвали много на красивия храм. През 1914г. те се изселват и тук се заселват българи бежанци от Източна Тракия. Към църквата, през 1925г., е отрито първото българско училище, което се е помещавало в Дундовата къща. Михаил Дундос е най-богатият гръцки търговец, живял в с.Кости до 1913г.
Църква „Св. Св. Константин и Елена” - с. Българи
Намира се в центъра на село Българи. Каменната църква е построена през втората половина на XIX век. През 1903г., по време на Илинденско-Преображенското въстание, е изпепелена. През 1910г. е изградена отново. За построяването й са използвани дъбови дървета, речни камъни и местна глинеста почва. Стените на църквата са с дебелина 80 см. Камбанарията е построена по-късно. Силното желание на хората е било камбанният й звън да се чува надалеч и тържествено да  отбелязва големите християнски празници Коледа и Великден. В този завършен вид храмът е от 1911г. Иконите на „Света Богородица“ и „Иисус Христос“ са изографисани от майстор Ставри от Лозенград. Наред със силната родолюбива християнска вяра, местните хора са съхранили и култа към светците  Константин и Елена.
Други културни и природни обекти от туристически интерес
Археологически и архитектурни обекти
1. Гръцко училище- Вековна сграда - старо училище - Гр. Ахтопол, по ул. Бриз
2. Музей „История на котвата“ - гр. Ахтопол, ул. Нептун, 
3. Статуята морски фар на Пристанище Мичурин -архитектурна забележителност -Вълнолом на пристанище Царево
4. Открит музей "Кораб Горянин"- центъра на гр. Царево /площад/
5. Паметник Преображенци -	гр. Царево, градска градина
6. Паметник м-ст Дългата поляна - гр. Царево, м-ст Дългата поляна
7. Парк Фонтан	- кв. Василико, гр. Царево
8. Стара гръцка къща - архитектурна забележителност- гр. Царево, кв. Василико, ул. Св.Св. Константин и Елена
9. Тракийска гробница	 - землището на с. Бродилово, м-ст Св. Богородица
10. Градището - стара крепостна стена и останки от базилика – на 4 км северно от с. Българи
11. Мързовско кале - останки от крепост -на територията на резерват Тисовица, с. Кондолово
12. Елинистически гроб	 - с. Синеморец, м-ст Голята Нива
13. Тракийски могилен некропол - м-ст Селски дол, с. Резово
14. Останки от крепост Кастрицион на нос Кастрич	 - залива Кастрич, с. Резово
15. Кръста на рибарското пристанище -архитектурна забележителност- рибарско пристанище на с. Лозенец
Храмове и параклиси
16. Св. Цар Борис Михаил - центъра на гр. Царево /площад/
17. Св. Пантелеймон – параклис – в северния край на с. Бродилово
18. Св. Богородица - параклис	- в гориста местност на 3 км южно от с. Бродилово
19. Св. Петка -параклис	- на 1 км западно от с. Бродилово
20. Св.Св. Константин и Елена	 - параклис -в западна посока, столнина на висок хълм в края на с. Бродилово
21. Св. Яни –параклис- В гората, на около 1,5 км от с. Бродилово в северна посока
22. Св. Костадин	 - параклис -на 1км от с. Българи в западна посока
23. Св. Елена -параклис – на западния край на с. Българи
24. Св. Илия –параклис- на 1,5 км източно от с. Българи
25. Св. Богородина - параклис	- на 3 км северно от с. Българи
26. Св.Пророк Илия -православен храм- с. Велика
27. Св.Св. Кирил и Методий –църква – в центъра на с. Кости
28. Св. Петка -параклис	-на 1 км северно от с. Кости
29. Св. Костадин	-параклис -на около 1,5 км западно от с. Кости
30. Св. Георги –параклис -на 4 км южно от с. Кости, в м-ст Одерето
31. Св. Димитър	-параклис -на 1 км западно от с. Кости
32. Св. Илия -параклис	-на около 2 км западно от с. Кости
33. Св. Богородица –параклис -на 3 км в югоизточна посока от с. Кости
34. Св. Пантелеймон –параклис -на 1 км северно от с. Кондолово
35. Св. Константин -параклис	-в източния край на с. Кондолово
36. Св. Петка - параклис - на 1 км югоизточно от с. Кондолово
37. Св. Георги -православен храм -с. Кондолово
38. Св. Йоан Предтеча -православен храм- с. Синеморец
39. Св. Йоан Кръстител	-православен храм -с. Резово
40. Св. Марина- православен храм -с. Фазаново
41. Св. Георги -православен храм -център, с. Лозенец
42. Св. Варвара- православен храм- с. Варвара
43. Св. Марина -православен храм - с. Изгрев
Природни обекти
44. Находище на каспийска блатна костенурка - защита на застрашен животински вид	гр. Ахтопол, м-ст Наково кладенче
45. Силкосия - резерват	- на територия, простираща се от двете страни на пътя с. Българи-с. Кости
46. Марина река	- защитена местност и Еко-пътека-  започва от път гр. Царево -гр. Малко Търново, по средата между селата Изгрев и Българи
47. Ботаническа градина Серафимови	- с. Велика
48. Скокът – водопад - Обектът се намира в местност по стар  път между с. Велика и с. Българи
49. Узунбоджак	- биосферен резерват -отдалечено към държавната граница в южна посока от с. Кости
50. Махарата- пещера -южно от с. Кости, до границата
51. Пирен	- находище на растението пирен -на 4 км североизточно от с. Кости
52. Кълката - опазване гнездото на двойка бухали -в близост до с. Кости, югоизточна посока, покрай р. Велека
53. Най-старият бук в Странджа - 800год. - с. Кости, над м-ст Св.Богородица
54. Тисовица –резерват- в отдалечен район по течението на р. Тисовица, с. Кондолово
55. Устие на река Велека -устие и долно течение на р.Велека -1 км преди с. Синеморец по главния път
56. Силистар- крайбрежна влажна зона -на 500м по отбивка от пътя Синеморец-Резово 
57. Сфинксът - скално образование с човешки профил- с. Синеморец, м-ст Устие на р. Велека, на плажа
58. Попова скала	- забележитени геоложки обекти -по горното течение на р.Трионска, з-ще с. Фазаново
59. Корал	- морски плаж - 2 км северно от с. Лозенец
4. Културен календар
	Събитие
	Вид на събитието
	Период на провеждане
	Локация

	Нестинарски игри – с. Българи
	национално
	3-4 юни  
	с. Българи – площада/центъра

	Фестивал на изкуствата „Арт поток“
	национално
	втората половина на юли
	гр. Царево, с. Лозенец и гр. Ахтопол

	Фестивал на творческите занаяти и изкуства
	национално
	     август
	гр. Царево – арт уличката пред СУ „Н. Й. Вапцаров“

	Фестивал на странджанския манов мед
	национално
	1–10 август
	гр. Царево – арт уличката пред СУ „Н.Й.Вапцаров“

	Рибен фест „Царево“
	национално
	началото на септември
	гр. Царево – пристанище

	Детски фестивал „Слънчеви лъчи в Царево“
	национално
	края август – начало септември
	гр. Царево – площад/морска сцена

	Есенни Ахтополски празници
	национално
	месец септември
	гр. Ахтопол – площад и пристанище

	Арт ваканция „Духовно огледало“
	регионално/местно
	края юни – началото/средата август
	с. Бродилово – читалище и село

	Summer dog fest	
	регионално/местно
	юни
	Морска градина гр. Царево

	„Кукеровден“ и „Паликош“ (Кости, Бродилово, Лозенец)
	регионално/местно
	февруари – Сирни Заговезни
	с. Кости, с. Бродилово, с. Лозенец

	Празник на гр. Царево – Никулден
	местно
	6 декември
	гр. Царево – пристанище и площад

	Годишнини „Илинденско–Преображенско въстание“
	национално
	август
	гр. Царево – площад/паметник

	„Синеморец фест“
	регионално/местно
	септември
	с. Синеморец – площад/център

	Вечер на царевската песен „Джурджуна“
	регионално/местно
	септември
	гр. Царево – морска сцена

	Спортен фестивал „Царево спортува“
	регионално/местно
	юли
	Различни места в гр. Царево

	6 fest 
	национален
	юли
	Гр. Царево

	Фестивал на хвърчилата – Варвара
	регионално/местно
	август
	с. Варвара – местност „Дарданелите“

	Арт и Крафт Фест Лозенец
	национално
	юли
	с. Лозенец – централен площад

	Националенн фолклорен фестивал „Странджа моя, люлчина“
	международно
	юни
	гр. Царево – морска сцена/площад

	Национален фолклорен фестивал „Есекийска плетеница“
	национално
	август
	С. Бродилово

	Международен джаз фестивал – Лозенец
	международно
	начало август
	с. Лозенец – площад

	Международна фолклорна академия „Подготвяме таланти за успех с Бинка Добрева“
	международно
	юли–август
	гр. Царево – площад/морска градина

	Богоявление – изваждане на Светия кръст
	национално
	6 януари
	гр. Царево, пристанище „Мичурин“

	Събития за Христо Ботев (рожд./гибел)
	национално
	6 януари, 2 юни
	плоча на Хр. Ботев, гр. Царево

	Събития за Васил Левски (гибел/рожд.)
	национално
	19 февруари, 18 юли
	плоча на В. Левски, гр. Царево

	Национален празник 3 март
	национално
	3 март
	паметни плочи и площад, гр. Царево

	Ден на Тракия
	национално
	26 март
	площад, гр. Царево

	Великден – концерт и базар
	национално
	април
	гр. Царево, гр. Ахтопол

	Пролетен Кулинарен фестивал на Странджанския дядо и Странджанския зелник 
	регионално/местно
	април
	с. Кости

	Ден на Европа
	национално
	9 май
	площад и НЧ „Г. Кондолов“, гр. Царево

	24 май – Ден на Кирил и Методий
	национално
	24 май
	площад, гр. Царево

	Ден на Съединението
	национално
	6 септември
	паметни плочи, гр. Царево

	Ден на независимостта
	национално
	22 септември
	паметни плочи, гр. Царево

	Празник на Странджанската носия
	местен
	септември
	Гр. Царево

	Международен фестивал гайдарско надсвирване „Странджанска гайдуница“

	международно
	октомври
	с. Кости

	Ден на народните будители
	национално
	1 ноември
	площад, гр. Царево

	Празник на християнското семейство
	национално/църковно
	21 ноември
	НЧ „Г. Кондолов“, гр. Царево

	Коледни и новогодишни тържества
	национално/местно
	декември–януари
	гр. Ахтопол, с. Лозенец, с. Синеморец

	„Бабинден“
	регионално/местно
	21 януари
	НЧ „Г. Кондолов“ и всички населени места

	„Трифон Зарезан“
	регионално/местно
	14 февруари
	гр. Царево и всички населени места

	„Лазаруване“
	регионално/местно
	      април
	гр. Царево и всички населени места

	Summer dog fest
	регионално/местно
	27 юни – 6 юли 
	морска градина, гр. Царево

	LUNAR – море от светлини
	международно
	август 
	гр. Царево, Лозенец, Синеморец, Ахтопол

	Лозенец мюзик фест
	регионално/местно
	август 
	с. Лозенец

	Фестивал „Странджа манджа“
	регионално/местно
	август 
	с. Изгрев

	Фестивал „Хасекийска плетеница“
	регионално/местно
	август 
	с. Бродилово

	Варвара Кайт Фест
	регионално/местно
	август 
	с. Варвара

	„Нощ на музеите“
	международно
	около 18 май
	Общински исторически музей – Царево

	Фестивал „Tales of sinemoria“
	международно
	юни
	с. Синеморец

	София филк фест
	национален
	юни 
	Гр. Царево

	Ретро фестивал 
	международен
	юни 
	Гр. Царево

	Джаз фестивал
	международен
	юни
	С. Синеморец

